b'\n_START_ARTICLE_\nWilhelm Furtw\xc3\xa4ngler\n_START_SECTION_\nFam\xc3\xadlia i carrera\n_START_PARAGRAPH_\nFurtw\xc3\xa4ngler va n\xc3\xa9ixer a Berl\xc3\xadn. El seu pare, Adolf Furtw\xc3\xa4ngler, era arque\xc3\xb2leg, la seva mare pintora i el seu cos\xc3\xad Philipp matem\xc3\xa0tic. Com que el seu pare era professor a la universitat de Munic, all\xc3\xa0 va passar la major part de la seva infantesa. Va tenir una bona educaci\xc3\xb3 musical des de petit i ben aviat va desenvolupar la seva passi\xc3\xb3 per la m\xc3\xbasica de Beethoven, compositor al que va romandre estretament lligat durant tota la seva vida._NEWLINE_Als vint anys, quan Furtw\xc3\xa4ngler debut\xc3\xa0 com a director, ja havia compost diverses obres. Tanmateix, no van ser ben rebudes, i sumades a la inseguretat econ\xc3\xb2mica que significava la carrera de compositor, va decidir concentrar-se en la direcci\xc3\xb3. En el seu primer concert, va dirigir l\'Orquestra Kaim (avui Orquestra Fillarm\xc3\xb2nica de Munic) amb la Simfonia n\xc3\xbam. 9 d\'Anton Bruckner. Seguidament va obtenir c\xc3\xa0rrecs com a director en diversos teatres de Munic, L\xc3\xbcbeck, Mannheim, Frankfurt del Main i Viena. El 1920 va ser nomenat director de l\'Orquestra Estatal de Berl\xc3\xadn (Staatskapelle) i de l\'\xc3\x92pera de Berl\xc3\xadn, succeint a Richard Strauss. El 1922, va passar el mateix amb l\'Orquestra del Gewandhaus de Leipzig, on va succeir a Arthur Nikisch, i tamb\xc3\xa9 la direcci\xc3\xb3 de la prestigiosa Orquestra Filharm\xc3\xb2nica de Berl\xc3\xadn. M\xc3\xa9s endavant tamb\xc3\xa9 es va convertir en director de l\'Orquestra Filharm\xc3\xb2nica de Viena, del Festival de Salzburg i del Festival de Bayreuth, considerat en aquell temps el c\xc3\xa0rrec musical de m\xc3\xa9s prestigi que podia obtenir un director a l\'Alemanya._NEWLINE_Cap al final de la guerra, sota la pressi\xc3\xb3 del Partit Nazi, Furtw\xc3\xa4ngler va marxar a Su\xc3\xafssa. Va continuar dirigint i gravant despr\xc3\xa9s de la Segona Guerra Mundial i va continuar sent un reconegut director a Europa, si b\xc3\xa9 va ser q\xc3\xbcestionat per alguns que l\'acusaren d\'haver col\xc2\xb7laborat amb el nazisme, pel fet que va seguir dirigint a Alemanya. Va morir el 30 de novembre de 1954 a Baden-Baden._NEWLINE_Furtw\xc3\xa4ngler \xc3\xa9s molt fam\xc3\xb3s per les seves interpretacions de Beethoven, Brahms, Bruckner i Wagner. Tanmateix, tamb\xc3\xa9 va donar suport a la m\xc3\xbasica del segle XX, com el Concert per a orquestra de B\xc3\xa9la Bart\xc3\xb3k.\n_START_SECTION_\nEstil de direcci\xc3\xb3\n_START_PARAGRAPH_\nFurtw\xc3\xa4ngler tenia una t\xc3\xa8cnica de direcci\xc3\xb3 \xc3\xbanica. Els v\xc3\xaddeos  mostren els seus moviments matussers i desmanegats com si fos un m\xc3\xa8dium en tr\xc3\xa0nsit. Els seus gests semblen tenir poca relaci\xc3\xb3 amb el ritme musical, mentre que els seus moviments f\xc3\xadsics van ser descrits com el d\'un "titella en una corda" per un dels m\xc3\xbasics de l\'orquestra [4]. Malgrat aix\xc3\xb2, o potser gr\xc3\xa0cies a aix\xc3\xb2, pel seu estil no ortodox, els m\xc3\xbasics quedaven hipnotitzats per la seva direcci\xc3\xb3. Les seves millors interpretacions estan caracteritzades per una profunda sonoritat, portades pel baix, de vol l\xc3\xadric i forts extrems d\'emoci\xc3\xb3 que coexisteixen amb una l\xc3\xb2gica. Va ser exponent d\'una manera subjectiva i hiperexpressiva d\'entendre la interpretaci\xc3\xb3 orquestral, i un dels que millor va saber expressar la grandesa \xc3\xa8pica i l\'emoci\xc3\xb3 interioritzada de les grans p\xc3\xa0gines del repertori rom\xc3\xa0ntic i postrom\xc3\xa0ntic germ\xc3\xa0nic, dels quals va ser un mestre indiscutible. Molts cr\xc3\xadtics i comentaristes el consideren entre els m\xc3\xa9s grans directors de la hist\xc3\xb2ria._NEWLINE_Furtw\xc3\xa4ngler va ser fam\xc3\xb3s per la seva excepcional dificultat per expressar-se. El seu alumne Sergiu Celibidache recordava que el millor que li va poder dir va ser "B\xc3\xa9, nom\xc3\xa9s escoltin" (a la m\xc3\xbasica). Carl Brinitzer del servei alemany de la BBC va intentar entrevistar-lo, i va creure que tenia un imb\xc3\xa8cil davant ell. Un enregistrament en viu d\'un assaig amb una orquestra d\'Estocolm documenta que dif\xc3\xadcilment no pot dir res intel\xc2\xb7ligible, nom\xc3\xa9s murmuris i quequeigs. De tota manera, Furtw\xc3\xa4ngler sempre va ser molt respectat pels m\xc3\xbasics. Fins i tot Arturo Toscanini, usualment considerat com la completa ant\xc3\xadtesi de Furtw\xc3\xa4ngler (i incisiu cr\xc3\xadtic de la conducta pol\xc3\xadtica de Furtw\xc3\xa4ngler), va dir una vegada - quan se li va preguntar el nom del director m\xc3\xa9s gran del m\xc3\xb3n a part d\'ell - "Furtw\xc3\xa4ngler! "\n_START_SECTION_\nObres\n_START_PARAGRAPH_\nSi en la seva faceta com a director Furtw\xc3\xa4ngler entroncava amb el romanticisme, com a compositor la seva m\xc3\xbasica s\'inscrivia dins d\'aquest mateix corrent, al marge de tots els moviments innovadors del seu temps. Netament rom\xc3\xa0ntica, de la seva tasca creadora s\'ha de destacar la seva Simfonia n\xc2\xb0 2 (1948), una obra d\'evident accent bruckneri\xc3\xa0 que no ha aconseguit fer-se un espai en el repertori orquestral.'